No More Hotels

***No More Hotels*** ta referí na un movemento di base ("grassroots") creciente den Caribe Hulandes, cu desde añanan 2010 y mas marca for di añanan 2020 ta protesta contra e desaroyo di un industria di turismo considera insostenibel riba e islanan, cu enfasis special riba Aruba. E movemento ta dirigi su criticanan principalmente contra e construccion continuo di hotel, resort y condominionan grandi, loke segun e activistanan local ta resulta den sobreturismo y ta pone presion desproporcional riba medio ambiente, infrastructura y e comunidad local. 

E lema "No more hotels" ta wordo uza como grito di protesta y ta simbolisa un yamada pa un modelo di desaroyo alternativo, cu mas balansa entre economia, medio ambiente y calidad di bida di e poblacion residente.

## Origen
E idea di "No More Hotels" (basta cu mas hotel) no ta nobo den e debate publico riba turismo na Aruba. Ya na april 2010, durante un manifestacion na Fisherman’s Huts contra plannan pa e binida di un hotel Ritz-Carlton, manifestantenan a uza e grito "No more hotels" pa expresa preocupacion tocante e limitacionnan fisico y ecologico di e isla.

E debate aki tabata conecta cu e dialogo anterior tocante e tema "carrying capacity" (capacidad di carga) di Aruba. Na 2005, Camara di Comercio di Aruba a lansa e campaña "Nos Isla, Nos Futuro" pa conscientisa residentenan riba e impacto di decisionnan riba e balansa entre progreso economico y  calidad di bida. Mas despues, e estudio oficial *Framework for Sustainable Tourism in Aruba* (rapport Sam Cole, 2009), prepara riba encargo di Ministerio di Turismo, a señala e necesidad di regulacion mas estricto y planificacion sostenibel pa evita sobrecarga ambiental y social.

## Activismo y visibilidad

Desde fin di 2023, e lema "No More Hotels" a bolbe ricibi atencion publico na Aruba door di accionnan di protesta mas visibel. Un di e figuranan mas conoci den e fase aki ta e activista Nigel Maduro, kende a uza e graffiti cu e lema riba e muraya rond di escultura "Mama Driekiel" situa na rotonde di Eagle Beach, pa yama atencion riba temanan manera sostenibilidad, conservacion ambiental y preservacion di herencia cultural. 

Den 2024, varios otro accion di protesta a tuma luga, incluyendo *beach parties* cu caracter educativo, cu e meta pa informa tanto local como turista tocante sobreturismo y impacto ambiental. 

Organisacionnan ambiental, manera Aruba Birdlife Conservation (ABC), a expresa preocupacionnan similar tocante e perdida di habitat y e presion riba biodiversidad local. Desde 2016, ABC a entama varios caso legal contra proyectonan turistico pa proteha naturalesa, particularmente den e area rond di Bubaliplas.

E accionnan aki a genera debate amplio den medionan di comunicacion local y internacional, provocando tanto sosten como critica, y a contribui na un discusion mas amplio riba e rol di inversionistanan stranhero, uzo di tereno y sostenibilidad di e modelo turistico actual.

## Temanan principal
Apesar di cu "No More Hotels" no ta un organisacion formal cu un liderazgo unico, e movemento ta uni riba varios punto comun, entre otro:
* oposicion contra construccion descontrola di hotelnan nobo
* yamada pa un moratorio riba hotel y resortnan
* proteccion di tereno natural y costa
* prioridad pa vivienda pa residentenan local riba desaroyo turistico
* transicion pa un modelo di turismo berdaderamente sostenibel
* preservacion di e isla pa futuro generacionnan.

Activistanan ta critica cu, apesar di iniciativanan "berde" for di gobierno y industria, e ritmo di construccion y e presion di sobreturismo ta sigui aumenta.

## Corsou
Similar na Aruba, Corsou a experiencia un recuperacion fuerte y crecemento signifikante den turismo despues di 2020, cu a surpasa e nivelnan di prome cu pandemia COVID-19. Na fin di 2025, e lema "No More Hotels" a cuminsa aparece tambe den debate publico na Corsou. 

Segun un serie di articulo den Antilliaans Dagblad, a surgi preocupacion tocante expansion rapido di turismo y desaroyo di costa na areanan manera na Marie Pampoen, Koraal Specht, Zakito y Bandabou. Den e debate aki ta cuestiona si construccion masal di hotel ta beneficia of, al contrario, ta perhudica e isla su medio ambiente, economia y bienestar social. Activistanan, manera Amigo di Tera y Fundacion Pro Monumento, ta exigi mas turismo sostenibel y proteccion pa naturalesa.

E hecho cu e lema "No More Hotels" ta resona den mas cu un isla ta indica cu e discusion riba limitacionnan di turismo y desaroyo ta parti di un debate regional mas amplio den Caribe Hulandes.

## Literatura
* Sam Cole & Victoria M. Razak (2009), ''Framework for Sustainable Tourism in Aruba''